মুম্বই হামলার চক্রীকে ভারতের হাতে তুলে দিলেন ট্রাম্প

ওয়েব ডেস্ক: ২৬/১১ মুম্বই হামলার চক্রী তাহাউর রানাকে ভারতের হাতে তুলে দেওয়ার ঘোষণা করলেন ডোনাল্ড ট্রাম্প (Donald Trump)। হোয়াইট হাউসে (White House) ভারতের প্রধানমন্ত্রী নরেন্দ্র মোদির (Narendra Modi) সঙ্গে দ্বি-পাক্ষিক সাক্ষাত চলাকালীন এই ঘোষণা করে মার্কিন প্রেসিডেন্ট বললেন, ওই সন্ত্রাসবাদীর বিচার হবে।

ট্রাম্প বলেন, “জানাতে পেরে আনন্দিত যে ২০০৮ সালের মুম্বই হামলার অন্যতম চক্রান্তকারী এবং দুনিয়ার অন্যতম শয়তান লোককে প্রত্যর্পণ করছে আমার প্রশাসন, ভারতে তার বিচার হবে।”

প্রসঙ্গত, মাসখানেক আগেই তাহাউর রানাকে Tahawwur Rana) ভারতে পাঠানোর অনুমোদন দিয়েছিল আমেরিকার সুপ্রিম কোর্ট (US Supreme Court)। পাকিস্তানি বংশোদ্ভূত কানাডার নাগরিক রানাকে হেফাজতে নিতে বহুদিন ধরে আমেরিকার কাছে দাবি জানিয়ে এসেছে ভারত। অবশেষে সেই দাবি মানা হয়।

আরও পড়ুন: আজ ট্রাম্প, মাস্কের সঙ্গে একান্ত বৈঠক প্রধানমন্ত্রীর

৬৩ বছরের রানা এই মুহূর্তে লস অ্যাঞ্জেলেসের কারাগারে বন্দি। ২০০৯ সালে তাকে শিকাগো থেকে গ্রেফতার করেছিল এফবিআই (FBI)। পাক-আমেরিকান জঙ্গি ডেভিড কোলম্যান হেডলি ওরফে দাউদ গিলানির সঙ্গে যোগাযোগ রয়েছে রানার এবং পাকিস্তানে জঙ্গি গোষ্ঠী লস্কর-ই-তইবাকে (Laskar E Taiba) মদত দেওয়ার অভিযোগ রয়েছে তার বিরুদ্ধে।

ভারতে প্রত্যর্পণের রায়কে চ্যালেঞ্জ জানিয়ে মার্কিন মুলুকের সুপ্রিম কোর্টের দ্বারস্থ হয়েছিল রানা। কিন্তু চ্যালেঞ্জ ধোপে টেকেনি, ফলে তার ভারতে আসা এখন সময়ের অপেক্ষা। রানার দাবি ছিল, মুম্বই হামলার সঙ্গে সম্পর্কযুক্ত অভিযোগে ইলিনয়ের আদালতে খালাস পেয়েছিল সে। সে এও বলে, একই অভিযোগের জন্য যদি তাকে ভারতে পাঠানো হয় তাহলে সে দোষী সাব্যস্ত হতে পারে এবং মৃত্যুদণ্ড হতে পারে। প্রসঙ্গত, ২০০৮ সালে মুম্বইয়ে জঙ্গিদের একগুচ্ছ হামলায় প্রাণ গিয়েছিল ১৬৬ জনের, তাঁদের মধ্যে ছিলেন ছয় জন আমেরিকার নাগরিক।